

**ACI Hrvatska – Hrvatsko financijsko Gospodarsko interesno udruženje**

t**ržišno udruženje Hrvatska udruga banaka  
www.forexcroatia.hr www.hub.hr**

**VERZIJA 2023 euro**

# Okvirni ugovor i Aneks I od

# Dodatak Okvirnom ugovoru od

# 

**Dodatak o osiguranju gore navedenom Okvirnom ugovoru za transakcije izvedenim financijskim instrumentima (”Okvirni ugovor”)**

između

(u daljnjem tekstu: „Strana A“)

i

(u daljnjem tekstu: („Strana B“)

**Uvod**

Ugovorne strane dopunjuju odredbe Okvirnog ugovora, Aneksa I i svih eventualnih dodataka tom ugovoru, sklapanjem ovog Dodatka o osiguranju (dalje u tekstu: Dodatak).

**1. Svrha i predmet ovog Dodatka**

(1) Osim o odredbama Okvirnog ugovora ugovorne strane sporazumjele su se da će jedna drugoj prenositi Instrumente osiguranja sukladno odredbama ovog Dodatka. Instrumenti osiguranja služit će u svrhu osiguranja svih potraživanja primatelja takvih instrumenata osiguranja (“Osigurana strana”) prema drugoj ugovornoj strani (“Davatelj osiguranja”) u svezi s Ugovorom, bez obzir da li se radi o postojećim ili budućim potraživanjima, ili pak potraživanjima s uvjetom ili rokom. To neće imati utjecaja na odredbe članka 9. Okvirnog ugovora.

(2) Prijenosom Instrumenta osiguranja u skladu s odredbama ovog Dodatka Osigurana strana stječe vlasništvo nad tim Instrumentom osiguranja u smislu članka 6. Zakona o financijskom osiguranju (osiguranje prijenosom instrumenta osiguranja). Ako je za prijenos Instrumenta osiguranja mjerodavno strano pravo, Davatelj osiguranja dužan je osigurati da Osigurana strana stekne vlasništvo nad Instrumentom osiguranja. Ako stjecanje vlasništva nad Instrumentom osiguranja nije moguće prema mjerodavnom pravu, Davatelj osiguranja osigurat će Osiguranoj strani poziciju koja je pravno najsličnija poziciji u kojoj bi Osigurana strana bila da je stjecanje vlasništva nad Instrumentom osiguranja bilo moguće. Osigurana strana može raspolagati prenesenim Instrumentom osiguranja bez ograničenja.

**2. Definicije**

Za potrebe ovog Dodatka:

"**Vrijednost**", u slučaju Novca kao instrumenta osiguranja, označava nominalni iznos, a u slučaju Vrijednosnih papira kao instrumenta osiguranja, Tržišnu cijenu svih Vrijednosnih papira kao instrumenta osiguranja jedne ugovorne strane, u oba slučaja pomnoženu s dogovorenim omjerom pokrića koji je definiran u članku 12.(1) ovog Dodatka; članak 9. Okvirnog ugovora ostaje neizmijenjen, a svi iznosi koji nisu iskazani u eurima konvertiraju se u eure po srednjem tečaju Hrvatske narodne banke (HNB) na datum vrednovanja;

“**Izloženost**” označava iznos jedinstvenog potraživanja koje bi proizašlo kao posljedica raskida svih Transakcija sukladno člancima 8. i 9. Okvirnog ugovora, utvrđen na određeni Datum vrednovanja u Vrijeme vrednovanja. Vrednovanje će se izvršiti u skladu s člankom 8. Okvirnog ugovora po Srednjoj cijeni. Ako je ugovorna strana za koju se utvrđuje Izloženost vjerovnik tog potraživanja, Izloženost će se uzeti kao pozitivan iznos kod izračunavanja Iznosa osiguranja, u suprotnom uzet će se kao negativan iznos. Instrumenti osiguranja preneseni u skladu s odredbama ovog Dodatka neće se uzeti u obzir kod izračunavanja Izloženosti;

“**Radni dan**“ u smislu odredbi ovog Dodatka označava bilo koji dan kada su banke u Republici Hrvatskoj otvorene za obavljanje svojih poslova, a posebice za obavljanje poslova kupoprodaje stranih valuta te poslove primanja depozita u eurima i/ili stranim valutama. Radnim danom neće se smatrati subote i nedjelje;

"**Novac kao instrument osiguranja**" označava novčani iznos u eurima ili drugoj prihvatljivoj valuti u skladu s člankom 12. ovog Dodatka;

"**Datum slanja obavijesti**" označava Radni dan koji neposredno slijedi Datum vrednovanja;

"**Datum vrednovanja**" označava svaki Radni dan koji je kao takav definiran u članku 12.(6) ovog Dodatka. Svaka ugovorna strana ima pravo jednostranom obaviješću odrediti dodatne Radne dane kao Datume vrednovanja. Navedena obavijest bit će dostavljena Agentu vrednovanja i drugoj ugovornoj strani najkasnije jedan Radni dan prije dodatnog Datuma vrednovanja;

"**Relevantno** **vrijeme**" označava kraj radnog vremena banaka u Zagrebu na Datum vrednovanja;

"**Iznos za osiguranje**" u odnosu na jednu ugovornu stranu, označava iznos koji je jednak zbroju njene Izloženosti i eventualnih Dodatnih iznosa ugovorenih u njezinu korist, umanjen za Dodatne iznose ugovorene u korist druge ugovorne strane u skladu s člankom 12.(5) ovog Dodatka; ako iznos utvrđen na taj način ima negativnu vrijednost, smatra se da je Iznos za osiguranje u odnosu na tu ugovornu stranu jednak nuli;

“**Prodajna cijena**” označava prodajnu cijenu financijskog instrumenta ili valute koju su odredili vodeći sudionici tržišta;

”**Kupovna cijena**” označava kupovnu cijenu financijskog instrumenta ili valute koju su odredili vodeći sudionici tržišta.

"**Tržišna cijena**" označava Srednju cijenu u Relevantno vrijeme uključujući, u slučaju dužničkih vrijednosnih papira, svaki iznos kamate obračunat do tog vremena;

"**Srednja cijena**” označava aritmetičku sredinu između Prodajne cijene i Kupovne cijene;

"**Instrument osiguranja**" označava Novac kao instrument osiguranja i Vrijednosne papire kao instrument osiguranja (u smislu članka 2., točka 3. Zakona o financijskom osiguranju);

"**Vrijednosni papiri kao instrument osiguranja**” označava prihvatljive vrijednosne papire u skladu s člankom 12.(1) ovog Dodatka;

“**Dodatni iznosi**” označava svaki iznos određen kao takav u korist jedne ugovorne strane u članku 12.(5) ovog Dodatka ili uvjetima pojedine Transakcije;

„**Ekvivalentan**“ označava, za Novac kao instrument osiguranja, novčana sredstva istog nominalnog iznosa i iste valute te, za Vrijednosne papire kao instrumente osiguranja, vrijednosne papire iste vrste i istog roda koje je izdao isti izdavatelj;

„**Ugovor**“ označava Okvirni ugovor i sve sklopljene nenamirene Transakcije.

**3. Prijenos Instrumenta osiguranja**

U slučaju nastanka Izloženosti Osigurane strane Davatelj osiguranja prenijet će mu Instrument osiguranja u skladu s odredbama ovog Dodatka.

**4. Manjak pokrića**

(1) Ako na Datum vrednovanja bude utvrđen manjak pokrića, Davatelj osiguranja dužan je Osiguranoj strani na njezin zahtjev prenijeti Instrument osiguranja čija je Vrijednost jednaka ili veća od iznosa potrebnog za pokriće manjka.

(2) Manjak pokrića nastupa ako je Iznos za osiguranje primjenjiv na Osiguranu stranu viši od Vrijednosti Instrumenata osiguranja prenesenih Osiguranoj strani. Za potrebe određivanja manjka pokrića na Datum vrednovanja, uzet će se da je Davatelj osiguranja prenio Instrument osiguranja temeljem zahtjeva Osigurane strane u skladu sa stavkom 1. ovog članka iako ga Osigurana strana nije primila ako prijenos treba izvršiti na Datum vrednovanja ili nakon Datuma vrednovanja. Za potrebe određivanja manjka pokrića na Datum vrednovanja, uzet će se da Osigurana strana nije prenijela Instrument osiguranja temeljem zahtjeva Davatelja osiguranja u skladu s člankom 5.(1) ovog Dodatka koji Davatelj osiguranja nije primio ako je prijenos trebao biti izvršen prije Datuma vrednovanja.

(3) Davatelj osiguranja odlučuje prema slobodnoj ocjeni koju vrstu Instrumenta osiguranja (Novac kao instrument osiguranja ili Vrijednosni papir kao instrument osiguranja) će prenijeti Osiguranoj strani Davatelj osiguranja prenijet će Instrument osiguranja na račun Osigurane strane naveden u članku 12.(2) ovog Dodatka prvog sljedećeg Radnog dana nakon Radnog dana kad je zaprimio zahtjev u skladu sa stavkom (1) ovog članka, ako ga je zaprimio najkasnije do 13:00 sati (po lokalnom vremenu u Zagrebu) tog Radnog dana odnosno u roku od dva Radna dana nakon Radnog dana kad je zaprimio zahtjev, ako ga je zaprimio nakon 13:00 sati (po lokalnom vremenu u Zagrebu) tog Radnog dana.

(4) Davatelj osiguranja nije dužan prenijeti Instrumente osiguranja u skladu sa stavkom 1. ovog članka ako postoji ozbiljan razlog zbog kojeg ima pravo raskinuti Ugovor u skladu s člankom 7. Okvirnog ugovora.

**5. Višak pokrića**

1. Ako na Datum vrednovanja bude utvrđen višak pokrića, Osigurana strana dužna je Davatelju osiguranja, na njegov zahtjev i prema njegovom izboru, prenijeti novčani iznos ili vrijednosne papire Ekvivalentne Instrumentu osiguranja koji mu je Davatelj osiguranja prenio, čija Vrijednost ne premašuje iznos viška pokrića.
2. Višak pokrića nastaje kad Vrijednost Instrumenata osiguranja prenesenih Osiguranoj strani prijeđe Iznos za osiguranje primjenjiv na Osiguranu stranu. U tom slučaju, na odgovarajući se način primjenjuju odredbe članka 4.(2), rečenice 2. i 3. ovog Dodatka
3. Ekvivalentni novčani iznos ili vrijednosne papire Osigurana strana prenijet će na račun Davatelja osiguranja naveden u članku 12.(2) ovog Dodatka u roku od dva Radna dana nakon Radnog dana kad je zaprimio zahtjev u skladu s člankom 5.(1) ovog Dodatka ako ga je zaprimio najkasnije do 13:00 sati (po lokalnom vremenu u Zagrebu) tog Radnog dana, odnosno u roku od tri Radna dana nakon Radnog dana kad je zaprimio zahtjev, ako ga je zaprimio nakon 13:00 sati (po lokalnom vremenu u Zagrebu) tog Radnog dana. Za vrijednosne papire na skrbničkim računima u inozemstvu navedeno razdoblje se produžuje u slučaju da jedan od ovih dana nije radni dan u mjestu u kojem se nalazi inozemna skrbnička banka te ako iz tog razloga prijenos nije moguće izvršiti ranije ili bi ga bilo moguće izvršiti samo uz neprihvatljive napore.
4. Osigurana strana nije dužna prenijeti Instrumente osiguranja u skladu sa stavkom (1) ovog članka ako postoji ozbiljan razlog zbog kojeg ima pravo raskinuti Ugovor u skladu s člankom 7. Okvirnog ugovora, osim ako Osigurana strana na Datum vrednovanja nema potraživanja (uključujući buduća, potencijalna ili nedospjela potraživanja) prema Davatelju osiguranja temeljem Transakcija.

**6. Minimalni iznos prijenosa**

Ako je u odredbi članka 12.(4) ovog Dodatka utvrđen minimalni iznos prijenosa za jednu ugovornu stranu, ta ugovorna strana dužna je prenijeti Instrumente osiguranja u skladu s člankom 4. ovog Dodatka, odnosno ima pravo zahtijevati prijenos Instrumenata osiguranja u skladu s člankom 5. ovog Dodatka samo ako je manjak ili višak pokrića najmanje jednak minimalnom iznosu prijenosa, osim u slučaju zahtjeva za prijenos u skladu s člankom 5.(1) koji se odnosi na sve Instrumente osiguranja koje drži Osigurana strana čija Izloženost je jednaka ili manja od nule.

**7. Agent vrednovanja i rješavanje sporova**

(1) Ako odredbom članka 12.(7) ovog Dodatka nije drugačije određeno, Agent vrednovanja je ugovorna strana koja podnosi zahtjev u skladu s člancima 4. i 5. na određeni Datum vrednovanja.

(2) Za svaki Datum vrednovanja, Agent vrednovanja dužan je utvrditi sljedeće iznose u eurima:

* iznos Izloženosti,
* visinu svih Dodatnih iznosa i donje granice Iznosa za osiguranje;
* Vrijednost Instrumenata osiguranja prenesenih temeljem ovog Dodatka, i
* iznos manjka pokrića ili viška pokrića te ugovornu stranu koja je dužna izvršiti prijenos s tim u svezi.

Ako se vrednovanje temelji na javno objavljenim cijenama, Agent vrednovanja određuje relevantne iznose koristeći, prema svom izboru, dostupne informacijske sustave (npr. Bloomberg, Refinitiv) ili na neki drugi način.

(3) Agent vrednovanja dužan je o rezultatima vrednovanja obavijestiti ugovorne strane (odnosno, ako je jedna ugovorna strana Agent vrednovanja, drugu ugovornu stranu) na Datum slanja obavijesti, i to najkasnije do vremena utvrđenog u članku 12.(8) ovog Dodatka, putem elektronske pošte ili na bilo koji drugi odgovarajući način.

(4) Ako jedna ugovorna strana bez neopravdanog odlaganja prigovori vrednovanju Agenta vrednovanja te ako, u slučaju neslaganja u pogledu Izloženosti ili Vrijednosti, ne bude postignut dogovor do kraja Radnog dana u toku kojeg je prigovor primljen, sporne Transakcije ili Instrumenti osiguranja ponovno će se vrednovati u skladu s odredbama stavaka (5) (b) ili (6) ovog članka. Ponovno vrednovanje neće imati utjecaja na prijenos u skladu s člancima 4. i 5. ovog Dodatka nespornog dijela manjka pokrića ili viška pokrića koji je utvrdio Agent vrednovanja.

(5) (a) Ako razlika između Izloženosti odnosno Vrijednosti koju je utvrdio Agent vrednovanja i Izloženosti odnosno Vrijednosti koju je utvrdila ugovorna strana koja podnosi prigovor (“Preostali iznos”) premašuje iznos definiran u članku 12.(12) ovog Dodatka (“Alternativni iznos”), ugovorne strane će na zahtjev Agenta vrednovanja istog Radnog dana jedna drugoj dostaviti, elektronskom poštom ili na bilo koji drugi odgovarajući način, izračun u kojem će detaljno specificirati pojedinosti o Vrijednosti i Izloženosti.

(b) U slučaju da je Preostali iznos jednak Alternativnom iznosu ili manji od njega, Agent vrednovanja ponovo će izračunati Izloženost ili Vrijednost na temelju aritmetičke sredine tržišnih cijena za relevantne Transakcije i/ili Instrumente osiguranja korištenih od strane Agenta vrednovanja prilikom vrednovanja u skladu s odredbom članka 7.(2) ovog Dodatka, s jedne strane, i ugovorne strane koja je podnijela prigovor u skladu s odredbom članka 7.(4) ovog Dodatka, s druge strane. Agent vrednovanja dužan je obavijestiti ugovorne strane (odnosno, ako je jedna ugovorna strana Agent vrednovanja, drugu ugovornu stranu) u toku istog Radnog dana o tako izračunatoj Izloženosti ili Vrijednosti.

(6) Ako ugovorne strane ne postignu dogovor sukladno odredbi članka 7.(4) ovog Dodatka, Agent vrednovanja ponovo će vrednovati Transakcije na temelju aritmetičke sredine tržišnih cijena za relevantne Transakcije i/ili Instrumente osiguranja. Parametre za izračun Tržišne cijene i Srednje cijene Agent vrednovanja će pribaviti od četiri referentne banke, od kojih će svaka ugovorna strana imenovati po dvije, najkasnije do 14:00 sati prvog Radnog dana nakon Radnog dana u kojem je prigovor zaprimljen. Agent vrednovanja će o rezultatima obavijestiti ugovorne strane (odnosno, ako je jedna ugovorna strana Agent vrednovanja, drugu ugovornu stranu) najkasnije do kraja Radnog dana putem elektronske pošte ili na drugi sličan način. Nakon provedenog ponovnog vrednovanja, prijenos Instrumenta osiguranja provest će se odgovarajućom primjenom odredbe članka 4., odnosno, članka 5. ovog Dodatka, pri čemu se minimalni iznosi prijenosa iz odredbe članka12.(4) ovog Dodatka neće primjenjivati.

(7) Prijenosi navedeni u stavku (4), rečenici 2. i stavku (6), rečenici 4. ovog članka, bit će provedeni neovisno o minimalnom iznosu prijenosa utvrđenom za onu ugovornu stranu koja je obvezna prenijeti Instrument osiguranja.

**8. Zamjena Instrumenta osiguranja**

Uz prethodnu suglasnost Osigurane strane, Davatelj osiguranja ima pravo zamijeniti, djelomično ili u cijelosti, Instrument osiguranja prenesen sukladno ovom Dodatku drugim Novcem kao instrumentom osiguranja ili Vrijednosnim papirima kao instrumentima osiguranja iste ili više Vrijednosti. Navedena zamjena provodi se po načelu *delivery-versus-delivery*.

**9. Kamata na Instrumente osiguranja**

(1) Osigurana strana dužna je plaćati kamatu na Novac kao instrument osiguranja za kamatna razdoblja i po kamatnoj stopi utvrđenim u članku 12.(9) i (10) ovog Dodatka. Kamata za proteklo kamatno razdoblje dospijeva i plaća se drugog Radnog dana po isteku tog kamatnog razdoblja uplatom na račun Davatelja osiguranja naveden u članku 12.(2) ovog Dodatka.

Ako je Osigurana strana dužna izvršiti prijenos sukladno članku 5.(1) ovog Dodatka svog Novca kao instrumenta osiguranja koji drži, dužna je platiti i kamatu drugog Radnog dana po isteku kamatnog razdoblja uplatom na bankovni račun Davatelja osiguranja naveden u članku 12.(2) ovog Dodatka.

(2) Kada se radi o Vrijednosnim papirima kao instrumentima osiguranja, Davatelj osiguranja ima pravo na kamatu i ostale novčane primitke koje je Osigurana strana naplatila temeljem tog Instrumenta osiguranja. Osigurana strana dužna je proslijediti naplaćeni iznos na račun Davatelja osiguranja naveden u članku 12.(2) ovog Dodatka u punom iznosu na dan na koji ga je izdavatelj Vrijednosnog papira kao instrumenta osiguranja isplatio. Ako isplata kamate i ostalih novčanih primitaka Osiguranoj strani podliježe porezu po odbitku ili rezultira odbitkom od porezne obveze, Osigurana strana bit će dužna isplatiti Davatelju osiguranja cijeli iznos koji bi Davatelj osiguranja naplatio kao imatelj Vrijednosnih papira kao instrumenata osiguranja da ih temeljem ovog Dodatka nije prenio Osiguranoj strani na temelju ostvarenog povrata uplaćenog poreza ili odbitka od porezne obveze.

**10. Raskid Ugovora**

(1) Ukoliko dođe do raskida Ugovora ili nastupa raskidnog uvjeta u skladu s člankom 7. Okvirnog ugovora, ugovorna strana koja ima pravo na naknadu štete dužna je, bez neopravdanog odlaganja, izvršiti vrednovanje svih Instrumenata osiguranja koji su joj preneseni sukladno članku 4. ovog Dodatka, a koji nisu preneseni Davatelju osiguranja sukladno članku 5.(1) ovog Dodatka. Tako utvrđeni iznosi bit će uključeni kao odbitna stavka prilikom izračuna jedinstvenog potraživanja sukladno članku 8. i 9. Okvirnog ugovora. Istovremeno, prestaju sva potraživanja ugovornih strana u pogledu prijenosa novčanih iznosa ili vrijednosnih papira sukladno člancima 4. i 5. ovog Dodatka. U tom slučaju nije potrebno dostaviti prethodnu obavijest o navedenom.

(2) Sav Novac kao instrument osiguranja vrednovat će se prema svojoj nominalnoj vrijednosti uvećanoj za obračunatu kamatu do trenutka raskida Ugovora, a Vrijednosni papiri kao instrumenti osiguranja vrednovat će se po cijeni koju Osigurana strana ostvari ili može ostvariti prodajom ekvivalentnih vrijednosnih papira (članak 5.(1) ovog Dodatka). Ako ugovorna strana koja ima pravo na naknadu štete tako odluči, iznos koji bi Osigurana strana mogla ostvariti odmah po raskidu Ugovora ili nastupu raskidnog uvjeta takvom prodajom uzimajući u obzir stečenu kamatu (*accrued interest*) koja pripada Davatelju osiguranja, koristit će se umjesto stvarnog utrška. Ako prethodno navedeni iznosi nisu iskazani u eurima, Osigurana strana preračunat će ih u eure po srednjem tečaju HNB-a na dan raskida Ugovora.

**11. Nedostavljanje Instrumenta osiguranja**

Ozbiljan razlog u smislu članka 7. Okvirnog ugovora također postoji ako ugovorna strana koja je dužna izvršiti prijenos sukladno člancima 4. i 5. ovog Dodatka ne izvrši takav prijenos ni u dodatnom roku od jednog Radnog dana nakon primitka obavijesti o neispunjenju obveze na prijenos Instrumenata osiguranja. Ako je ugovorna strana prigovorila vrednovanju koje je izvršio Agent vrednovanja sukladno članku 7.(4) ovog Dodatka, Ugovor je moguće raskinuti samo nakon neispunjenja obveze nastale nakon što su poduzeti koraci opisani u članku 7.(4) i (5) ovog Dodatka.

**12. Posebne odredbe**

(1) Prihvatljivi instrumenti osiguranja:

|  |  |
| --- | --- |
| Novac kao instrument osiguranja | Omjer pokrića |
| Vrijednosni papir kao instrument osiguranja | Omjer pokrića |

(2) Svi prijenosi sukladno člancima 4. i 5. ovog Dodatka, kao i svaka isplata kamate ili drugih primitaka na osnovu Novca kao instrumenta osiguranja ili Vrijednosnih papira kao instrumenta osiguranja izvršit će se na sljedeće račune:

|  |  |  |
| --- | --- | --- |
| Strana A: | : | (…) |
| Strana B: | : | (....) |

(3) Primijenit će se sljedeće donje granice Iznosa za osiguranje:

|  |  |
| --- | --- |
| Strana A: |  |
| Strana B: |  |

(4) Primijenit će se sljedeći minimalni iznosi prijenosa:

|  |  |
| --- | --- |
| Strana A: | EUR |
| Strana B: | EUR |

(sugerirana odredba)

Minimalni iznos prijenosa bit će jednak nuli ako je Iznos za osiguranje nula, a zaokruživanje Vrijednosti se neće primjenjivati.

(5) Dodatno, uz detaljnije aranžmane u skladu s uvjetima Transakcija, primijenit će se sljedeći Dodatni iznosi:

Strana A:

Strana B:

1. Datum vrednovanja je

(sugerirana odredba)

svaki Radni dan. U slučaju da određeni Radni dan nije radni dan za jednu od ugovornih strana, Datum vrednovanja bit će sljedeći Radni dan koji je radni dan za obje ugovorne strane.

(7) Agent vrednovanja je \_\_\_\_\_\_\_.

(8) Datum slanja obavijesti je

(sugerirana odredba)

prvi Radni dan nakon Datuma vrednovanja. Vrijeme slanja obavijesti je 14:00 sati (po lokalnom vremenu u Zagrebu)

(9) Kamatno razdoblje je

(sugerirana odredba)

razdoblje koje počinje prvog dana u mjesecu (uključujući i taj dan), a završava zadnjeg dana u istom mjesecu (uključujući i taj dan).

(10) Kamatna stopa je \_\_\_.

(sugerirana odredba)

Referentna kamatna stopa za euro je €STR (Euro Short-Term Rate), prekonoćna kamatna stopa eurskog neosiguranog pozajmljivanja banaka u europodručju, utvrđena svakog TARGET 2 radnog dana u 8:00 sati (po srednjeeuropskom vremenu) na datum primitka VM-Novca kao instrumenta osiguranja koju objavljuje Europska središnja banka na svojim mrežnim stranicama.

U slučaju da za pojedini radni dan referentna kamatna stopa nije objavljena, primjenjuje se referentna kamatna stopa objavljena prvog slijedećeg dana.

(11) Zaokruživanje Vrijednosti: Iznosi izračunati sukladno članku 4. ovog Dodatka zaokružuju se na najbliži viši, a iznosi izračunati sukladno članku 5. ovog Dodatka zaokružuju se na najbliži niži višekratnik od EUR \_\_\_\_\_, osim kad se zahtjev za prijenos sukladno članku 5.(1) odnosi na sve Instrumente osiguranja koje drži Osigurana strana čija Izloženost je jednaka ili manja od nule.

(12) Alternativni iznos je: EUR \_\_\_\_\_\_\_\_

(13) Sve obavijesti u vezi s ovim Dodatkom dostavljaju se na sljedeće adrese:

|  |  |
| --- | --- |
| Strana A |  |
| Strana B |  |

(14) Ostale odredbe:

STRANA A STRANA B

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

**PRILOG I**

**Osigurane transakcije**

Svaka vrsta Transakcije navedena u donjoj točki (b), a u vezi s kojom ugovorne strane djeluju na adresama navedenim u točki (a), smatra se Osiguranom transakcijom:

(a) Za potrebe ovog Priloga,

adresa Strane A je:

\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_

adresa Strane B je:

\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_

(b) Za potrebe ovog Priloga, relevantne vrste Transakcija su:

Kamatni swap (Interest rate swap transaction)

Valutni swap (Currency swap transaction)

Međuvalutni kamatni swap (Cross-currency interest rate swap transaction)

Određivanje gornje i donje granice kamatne stope (Interest rate cap, collar or floor transaction)

Opcija na swap (Swaption transaction)

Terminska transakcija na kamatnu stopu (Forward rate transaction – FRA)

Valutna opcija (Currency option transaction)

Terminska kupoprodaja deviza (Forward foreign exchange transaction)

Transakcije kreditnim derivatima (Credit derivatives transactions)

Swap osnova (Basis swap transaction)

Kamatna opcija (Interest rate option transaction)

Transakcije dioničkim derivatima (Equity derivative transaction)

(c) U cilju izbjegavanja svake dvojbe, relevantne vrste Transakcija isključuju:

Promptne devizne poslove (Spot exchange transaction)

Transakcije robnim derivatima (Commodity derivative transaction)

Opcije na obveznice (Bond option transaction)

Kupoprodaju rizika i svih priljeva od nekog potraživanja za određenu premiju i protupriljev (Total Return Swap transaction)

Svaku drugu vrstu transakcije koja nije ovdje navedena